CELEX: C2004/217/65
Language: el
Date: 2004-08-28 00:00:00
Title: Υπόθεση Τ-266/04: Προσφυγή του Βασιλείου της Ισπανίας κατά της Επιτροπής των Ευρωπαϊκών Κοινοτήτων, που ασκήθηκε την 1η Ιουλίου 2004

28.8.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 217/36
            
         Προσφυγή του Βασιλείου της Ισπανίας κατά της Επιτροπής των Ευρωπαϊκών Κοινοτήτων, που ασκήθηκε την 1η Ιουλίου 2004
   (Υπόθεση Τ-266/04)
   (2004/C 217/65)
   Γλώσσα διαδικασίας: η ισπανική
   Το Βασίλειο της Ισπανίας, εκπροσωπούμενο από τον δικηγόρο Fernando Díez Moreno, με τόπο επιδόσεων στο Λουξεμβούργο, Boulevard Emmanuel Servais 4-6, άσκησε την 1η Ιουλίου 2004 προσφυγή ενώπιον του Πρωτοδικείου των Ευρωπαϊκών Κοινοτήτων κατά της Επιτροπής των Ευρωπαϊκών Κοινοτήτων.
   Το προσφεύγον ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής της 29ης Απριλίου 2004, κατά το μέρος που αφορά την Ισπανία, περί αποκλεισμού των χρηματικών αποζημιώσεων για την απόσυρση οπωροκηπευτικών (5 253 604,00 ευρώ) και περί αποκλεισμού των ενισχύσεων προς τις αροτραίες καλλιέργειες και των επιδοτήσεων ζώων, με εξαίρεση το ποσό που αντιστοιχεί στην περίοδο εμπορίας 2000/2001 για την περιοχή της Ριόχα, στον τομέα των αροτραίων καλλιεργειών (1 659 053,00 ευρώ), και
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα:
   Η προσβαλλομένη απόφαση, κατά το μέρος που αφορά το προσφεύγον κράτος, αφορά αποκλεισμό από τέσσερα είδη ενισχύσεων: α) από τη χρηματική αποζημίωση για τις αποσύρσεις οπωροκηπευτικών, β) από την ενίσχυση της μεταποιήσεως λεμονιών, γ) από τη χορήγηση τροφίμων προερχόμενων από τα αποθέματα παρέμβασης στους απόρους και δ) από τις ενισχύσεις προς τις αροτραίες καλλιέργειες και από τις επιδοτήσεις ζώων. Η παρούσα προσφυγή αναφέρεται μόνο στον αποκλεισμό από τη χρηματική αποζημίωση για την απόσυρση οπωροκηπευτικών (5 253 601 ευρώ, που επιβλήθηκε λόγω ελλιπών ελέγχων στις περιοχές της Μουρκίας και της Βαλένθιας) και στον αποκλεισμό που επιβλήθηκε στον τομέα των αροτραίων καλλιεργειών και των επιδοτήσεων ζώων, με εξαίρεση το ποσό που αντιστοιχεί στην περίοδο εμπορίας 2000/2001, για την περιοχή της Ριόχα, σε σχέση με τις αροτραίες καλλιέργειες, λόγω της οποίας το προβαλλόμενο ως αδικαιολογήτως αποκλεισθέν ποσό στον τομέα αυτόν ανέρχεται σε 1 659 053 ευρώ.
   Προς στήριξη των ισχυρισμών της, η Ισπανία προβάλλει τα εξής νομικά επιχειρήματα:
   
               —
            
            
               Χρηματική αποζημίωση για την απόσυρση οπωροκηπευτικών.
               Ως προς το ζήτημα αυτό επισημαίνεται ότι οι ισπανικές αρχές, παρότι λόγω πεπλανημένης ερμηνείας δεν διεξήγαγαν έλεγχο επί του 100 % των αποσυρόμενων προϊόντων, εντούτοις κινήθηκαν για την τροποποίηση της διαδικασίας λήψεως μέτρων αμέσως μόλις τους επισημάνθηκε η πλάνη από το Ευρωπαϊκό Ελεγκτικό Συνέδριο. Προστίθεται, συναφώς, ότι δεν είναι λογικό να επιβάλλονται κυρώσεις στην Ισπανία για ένα ζήτημα που ανέκυψε λόγω πεπλανημένης εφαρμογής της νομοθετικής ρυθμίσεως, η οποία, όμως, διορθώθηκε αμέσως μόλις έγινε γνωστή, λαμβανομένου υπόψη, αφενός, ότι οι ισπανικές αρχές θεράπευσαν αμελλητί την πλημμέλεια που εντόπισε το Ελεγκτικό Συνέδριο και, αφετέρου, ότι διεξήχθησαν επιτόπιοι έλεγχοι σε υψηλό ποσοστό και πέραν των θεσμοθετημένων.
            
         
               —
            
            
               Αροτραίες καλλιέργειες και επιδοτήσεις ζώων.
               Σχετικά με το ζήτημα αυτό, τονίζεται ότι, σύμφωνα με το άρθρο 7, παράγραφος 4, του κανονισμού (ΕΚ) αριθ. 1258/1999, σε συνδυασμό με το άρθρο 5, παράγραφος 2, του κανονισμού (ΕΟΚ) αριθ. 729/70, έπρεπε να είχαν εξαιρεθεί από τη δημοσιονομική διόρθωση όλες οι δαπάνες της Χώρας των Βάσκων για τις περιόδους εμπορίας 1998/1999 και 1999/2000, οι πληρωμές των οποίων πραγματοποιήθηκαν πριν από τις 31 Ιανουαρίου 1999 και από τις 30 Ιανουαρίου 2000 αντιστοίχως. Το ίδιο ισχύει και στην περίπτωση της Ριόχα.
               Εξάλλου, είναι δύσκολο να διαπιστωθεί αν τηρήθηκε η προϋπόθεση της κατ' άρθρο 8 του κανονισμού (ΕΚ) αριθ. 1663/95 ανακοινώσεως στον τομέα των επιδοτήσεων ζώων.
               Το Βασίλειο της Ισπανίας ισχυρίζεται ότι οι πληρωμές των επιδοτήσεων ζώων για τις χρήσεις των ετών 1998, 1999 και 2000 είχαν ήδη αποτελέσει αντικείμενο ελέγχου και εκκαθαρίσεως κατά την έρευνα 2000/07. Όσον αφορά, δε, τις αιτήσεις των ετών 1998, 1999 και 2000 για τη Χώρα των Βάσκων, και τις αιτήσεις των ετών 1998 και 2000 για τη Ριόχα, η Επιτροπή εφαρμόζει δημοσιονομική διόρθωση χωρίς να λάβει υπόψη ότι οι υπηρεσίες της, επ' ευκαιρία της ως άνω έρευνας, είχαν αποφασίσει ότι δεν συνέτρεχε ανάγκη δημοσιονομικών διορθώσεων για τις αιτήσεις αυτές. Κατά συνέπεια, αυτό που επιχειρείται τώρα, με την έρευνα 2000/2011, είναι το εκ νέου άνοιγμα φακέλλου που είχε ήδη κλείσει στο παρελθόν, με την εξέταση από διαφορετική ομάδα του ΕΓΤΠΕ των ίδιων αιτήσεων των ετών 1998 έως 2000, οι οποίες έχουν ήδη εξεταστεί, θέτοντας ακόμη και το ζήτημα της εφαρμογής κυρώσεων και καταλήγοντας σε διαφορετικά συμπεράσματα σε σχέση με το ζήτημα της εφαρμογής του αποκλεισμού από τη χρηματοδότηση.